N á v r h
 
Z á k o n 

z ............... 2003,

ktorým sa mení a dopĺňa zákon Slovenskej národnej rady
č. 323/1992 Zb. o notároch a notárskej činnosti (Notársky poriadok)
 v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení zákona Národnej rady Slovenskej republiky č. 63/1993 Z. z., č. 232/1995 Z. z., zákona č. 397/2000 Z. z., zákona č. 561/2001 Z. z., zákona č. 526/2002 Z. z.  a zákona č. 527/2002 Z. z. sa mení a dopĺňa takto:

1. V § 11 sa odsek 1 dopĺňa písmenami f) a g), ktoré znejú:
„f) nemá uložené disciplinárne opatrenie zbavenia výkonu notárskeho úradu, [§ 91 ods. 2 písm. d)] , 
g) nemá uložené disciplinárne opatrenie vyčiarknutia zo zoznamu advokátov alebo koncipientov, vyčiarknutia zo zoznamu komerčných právnikov, zbavenia výkonu exekútorského úradu alebo odvolania z funkcie sudcu podľa osobitných predpisov.“.

2. V § 11 sa dopĺňa odsekmi 4 až 6, ktoré znejú:
	„(4) Bezúhonným na účely tohto zákona je ten, u koho nie je preukázateľne spochybnené, že bude pri výkone notárskej činnosti a činnosti súdneho komisára čestne a svedomito plniť povinnosti notára.
(5) Bezúhonným na účely tohto zákona nie je ten, kto bol právoplatne odsúdený za úmyselný trestný čin a ten, komu bolo odsúdenie za obzvlášť závažný trestný čin, trestné činy korupcie a trestný čin zneužitia právomoci verejného činiteľa zahľadené podľa osobitného predpisu. 
 (6) Bezúhonnosť sa preukazuje odpisom z registra trestov nie starším ako tri mesiace.“.

3. V § 94 ods. 1 sa v úvodnej vete vypúšťajú slová „na návrh komory“.

4. V § 94 ods. 2 sa na konci pripájajú tieto slová: „a notárovi, ktorému bola v rozsudku súdu prvého stupňa vyslovená vina za úmyselný trestný čin alebo trestný čin súvisiaci s notárskou činnosťou, a to až do právoplatnosti rozsudku.“.

5. Za § 100a sa vkladá § 100b, ktorý znie :

„§ 100b
Prechodné ustanovenie účinné od 1. júla  2003

Notár je povinný do 30. septembra 2003 predložiť komore odpis z registra trestov. Komora podá ministrovi najneskôr do 31. decembra 2003  návrh na odvolanie notára, ktorý nie  je bezúhonný podľa tohto zákona. Minister bez zbytočného odkladu odvolá notára, ktorý nie je bezúhonný podľa tohto zákona.“.  

Čl. II

Tento zákon nadobúda účinnosť 1. júla 2003.